স্বরূপ বকসী বাচ্চু, দিনাজপুর ব্যুরো,চিলাহাটি ওয়েব : দিনাজপুরের ইয়াসমিন ট্রাজেডি ঘটনার সময় ১৯৯৫ সালের আগষ্ট মাসের এই দিনে পত্রিকা অফিসগুলো জ্বালিয়ে দেয়ায় গণমাধ্যম কর্মীরা কালো দিবস পালন করেছে। গত ১৯৯৫ সালের দিনাজপুরের চাঞ্চল্যকর ইয়াসমিন ধর্ষণ ও হত্যা ঘটনাকে কেন্দ্র করে দুর্বৃত্তরা ২৭ আগষ্ট স্থানীয় প্রেসক্লাবসহ ৫টি পত্রিকা অফিসে হামলা, অগ্নিসংযোগ ও লুটপাটের ঘটনার প্রতিবাদে গণমাধ্যম কর্মীরা সোমবার দিনব্যাপী কালো দিবস পালন করেন। এ উপলক্ষে দিনাজপুর প্রেসক্লাবের উদ্যোগে সোমবার বেলা ১১টায় ক্লাবের সভাপতি স্বরূপ বকসী বাচ্চুর সভাপতিত্বে আলোচনা সভায় রাখেন সাধারণ সম্পাদক গোলাম নবী দুলাল, আবু বক্কর সিদ্দিক, মোঃ ইদ্রিস আলী, সালাউদ্দিন আহাম্মেদ, শাহরিয়ার হিরু, বিপুল সানি ও আজহারুল আজাদ জুয়েল। বক্তারা বলেন, ইয়াসমিন আন্দোলনের সময় যারা প্রেসক্লাব এবং পত্রিকা অফিসগুলোতে অগ্নি সংযোগ লুটতরাজ করেছিল তাদের বিচার করতে হবে। সাংবাদিকরা সেদিন স্বোচ্চার ছিল বলেই ইয়াসমিন ধর্ষণ ও হত্যাকারীদের বিচার হয়েছিল। আমরা নারী আন্দোলনের প্রতীক হিসেবে ইয়াসমিনকে চিরদিন স্মরণ করে যাবো।